ליקוטי חבר בן חיים/חלק ב/הקדמה
בעזה"י

הקדמה

לס' ליקוטי ח'ב'ר' בן חיים חלק שני

אודה ה' בכל לבב על כל החסדים והטובות שהפליא עמדי מיום היותי על האדמה עד היום הזה ואמלא פי תהלות על אשר זכני נותן התורה ית"ש להוציא לאור ספרי ליקוטי ח'ב'ר חלק ראשון ויען עלו אז הוצאות הדפוס עלי לערך ארבע מאות וחמשים זהובים אמרתי לשום ערך ספר אחד זהב א' יען לא צפיתי למכור כי אם המחצה כי מי ומי יהיו הקונים בעתותינו אלה על ספר חכמי לב מה תועלת ימצא בחבור מיתוש כמוני וקציני רוזני ישראל הלא עליות ביתם מלאים חבורים בם נתכבדו ממחברים שונים ואחרי כי גם הרבע מההוצאות אשר דמיתי לא עלה בידי שמתי פני כעת לבית דפוס אשר לא יעלה עלי השער הגבוה כבראשונה:

והנני בא לעורר לב תלמידיי ה' עליהם יחי' בראותם בחלק השני הלזה בהגהותי למג"א ברוב מקומות  מחצית השקל או  פרי מגדים אל יקילו רמיזותי אלה בעיניהם כי אם גם בהשקפה ראשונה ידמה להם כי אין צורך ביאור לד' מג"א הללו אחרי שיתבוננו ישכילו וידעון כי הדברים יצטרכו ביאור או ממקומם או ממקום אחר:

ואחרי מאמר הנביא בן יכבד אב ועבד אדוניו באתי להוציא בפתיחת החלק השני הזה תולדות מרן זצוק"ל לפי מה ששמעתי כמעט הרוב מפיו ומצאתי בחבורים ובכתבי ידיו למען ידעו דור אחרון כי זה משה האיש ראשית מצבתו קדש קדשים ואשרי הדור שזכה ליהנות מאורו דברי אלה פה אובן ישן ה' ראה אנוכי נותן לפניכם היום ברכה תרל"ח לפ"ק:

חזקיה בן רבקה בן חיים מעיר קעלין במדינת בעהמן

ליקוטי חבר בן חיים